Frank Opperman ‘soos goeie rooiwyn’Frank Opperman in “Ek wens, ek wens” (Foto: Maroela Media) Met Ek wens, ek wens, wat tans by die Woordfees in Stellenbosch te sien is, bewys Frank Opperman opnuut waarom hy as een van die land se voorste toneelspelers beskou word. Dit is ŉ kuns om met slegs ŉ baadjie, ŉ paar houtblokke en Rubik se kubus ŉ hele verhaal manalleen te vertel. Sy gemaklike manier om terselfdertyd die rol te vertolk van sy vrou, die sekretaresse met ŉ rok soos plastiekbegrafnisblomme (“gemaak van materiaal wat nooit kan vergaan nie”), ŉ agtjarige seuntjie en selfs sy rebelse twee tieners, hou mens vasgenael. Elke karakter het sy eie gebare en kenmerkende manier van praat. Ek wens, ek wens is geskryf deur Philip Rademeyer, geskoei op die roman van Zirk van den Berg met dieselfde naam. Opperman vertolk die rol van ’n begrafnisondernemer wat sy liefde vir die lewe verloor het. Dis nou totdat hy ’n unieke, sterwende seuntjie ontmoet wat sy hele bestaan en verstaan van die wêreld waarin hy hom bevind, op sy kop draai. Hans van Vuuren van Ballito, wat ook die stuk by die Woordfees gesien het, meen Opperman is “soos goeie rooiwyn, wat met die tyd net al hoe beter word”. “Hy het weereens bewys hy is onverbeterlik op die verhoog. Tien uit tien vir Frank, dit was ŉ voortreflike stuk!” Geen wonder nie die gehoor het ŉ staande applous gegee. Ek wens, ek wens laat jou met die vraag: as jy drie wense gehad het, waarvoor sou jy wens? Sommer iets onbenullig, iets wat jy in elk geval self deur harde werk en kreatiewe denke sou kon vermag? Sou jy wens vir ŉ groot sak geld, of om net oukei te wees?